CELEX: 
Language: hu
Date: 2019-02-26 00:00:00
Title: A BIZOTTSÁG (EU) .../... FELHATALMAZÁSON ALAPULÓ RENDELETE a 2003/87/EK európai parlamenti és tanácsi irányelvnek az innovációs alap működése tekintetében való kiegészítéséről

INDOKOLÁS
            
            
               1.A FELHATALMAZÁSON ALAPULÓ JOGI AKTUS HÁTTERE
            
            
               Az innovációs alapot a 2003/87/EK irányelv
                  1
                10a. cikkének (8) bekezdése hozta létre az I. mellékletben felsorolt ágazatokban kidolgozott alacsony szén-dioxid-kibocsátású technológiák és eljárások – ideértve a környezetvédelmi szempontból biztonságos, az éghajlatváltozás mérsékléséhez jelentős mértékben hozzájáruló szén-dioxid-leválasztást és -hasznosítást („CCU”), valamint az I. mellékletben felsorolt ágazatokban előállított, karbonintenzív termékeket helyettesítő termékeket – területén megvalósuló innováció tagállamokban való támogatása céljából, valamint a szén-dioxid környezetvédelmi szempontból biztonságos leválasztására és geológiai tárolására („CCS”) irányuló projektek, továbbá az innovatív megújulóenergia-technológiák és energiatárolási technológiák kialakításának és alkalmazásának ösztönzése érdekében
                  2
               . A legalább 450 millió kibocsátási egységgel rendelkező alap a NER 300 program utódprogramja. 
            
            
               Az alacsony szén-dioxid-kibocsátású technológiák terén megvalósuló innováció kulcsfontosságú az energiaunió
                  3
                és a megújított iparpolitikai stratégia
                  4
                keretében meghatározott uniós éghajlati és versenyképességi célok szempontjából. Az innovációs alap az alacsony és zéró szén-dioxid-kibocsátású technológiák demonstrálására szolgáló eszköz lesz, amely a hosszú távú kibocsátáscsökkentési stratégiában
                  5
                meghatározottak szerint lehetővé teszi a szén-dioxidmentes gazdaság felé történő átmenetet. Az uniós vállalkozások versenyképességét is növeli azáltal, hogy segít nekik globális vezető szerepet elérni e technológiák területén. Az innovációs alap támogatja a stratégiai energiatechnológiai tervben (SET-terv)
                  6
               , valamint az uniós kutatási keretprogram keretében felálló köz- és magánszféra közötti partnerségek, különösen a SPIRE (Fenntartható feldolgozóipar az erőforrás- és energiahatékonyság révén) partnerség, a bioalapú iparágak és az Üzemanyagcella- és Hidrogéntechnológiai Közös Vállalkozás keretében meghatározott célkitűzéseket. Az innovációs alap a 2003/87/EK irányelv célkitűzéseivel összhangban a Horizont keretprogram jövőbeli partnerségeit és küldetéseit is elősegíti.
            
            
               Az innovációs alap célja sikeres demonstrációs projektek végrehajtása az alacsony szén-dioxid-kibocsátású technológiák terén megvalósított, áttörést hozó innováció területén. Az alap célja innovatív és életképes demonstrációs projekteket kiválasztása, valamint a finanszírozási hiányosságok áthidalásának elősegítése. A várakozások szerint az innovációs alap portfóliója 2030-ig széles körű technológiai és földrajzi lefedettséget biztosít. Az innovációs alap eredményes, hatékony és egyszerű irányítási struktúra mellett fog működni, biztosítva az elszámoltathatóságot, az átláthatóságot és a tudásmegosztást.
            
            
               Becslések szerint
                  7
                a demonstrációs projektek potenciális beruházási volumene elérheti az 55–68 milliárd EUR-t a támogatható ágazatokban. Bár az innovációs alap volumene várhatóan jelentős lesz (6 milliárd EUR [15 EUR/tCO2 szén-dioxid-ár esetén] és 11 milliárd EUR [25 EUR/tCO2 szén-dioxid-ár esetén] között), a finanszírozás iránti kereslet jóval meghaladhatja a várhatóan elérhető erőforrásokat. Az innovációs alap támogatását ezért össze kell kapcsolni más uniós programok és tagállamok által biztosított támogatással. 
            
            
               Az innovációs alap kiegészíti az Európai horizont keretprogramot, mivel azon alacsony vagy zéró szén-dioxid-kibocsátású technológiák részére nyújt támogatást, melyeket kifejlesztésük korábbi szakaszaiban az Európai horizont – vagy annak elődprogramja, a Horizont 2020 – keretprogram finanszírozott. Kiegészítheti az Európai Regionális Fejlesztési Alapot is, amely támogatja ugyan az innovációt és annak szélesebb körű elterjedését (pl. energiahatékonysági megoldások biztosítása kkv-k és épületek, megújuló energiával foglalkozó projektek számára), de a 2003/87/EK irányelv I. mellékletében felsorolt tevékenységekhez nem nyújt támogatást. Az Európai Hálózatfinanszírozási Eszköz és az európai strukturális és beruházási alapok támogathatják az innovációs alap által finanszírozott projektek infrastrukturális elemeit, például a CO2- és hidrogénvezetékek vagy hálózati csatlakozások kiépítését. Az innovációs alap továbbá szinergiában fog működni az uniós beruházástámogatási eszközzel (a Bizottság által javasolt InvestEU Alappal)
                  8
               : az InvestEU Alap kiegészítő beruházási támogatást (pl. hitelgaranciákat vagy tőkehozzájárulást) nyújthat az innovációs alap által finanszírozott projekteknek. Az InvestEU Alapról szóló bizottsági javaslat értelmében az innovációs alap hozzájárulhat az InvestEU Alap vegyesfinanszírozási műveleteihez (pl. az InvestEU Alap által biztosított kockázati fedezet kiegészítése).  
            
            
               Az innovációs alapból, az InvestEU Alapból, az egyéb uniós programokból és a tagállamoktól származó finanszírozás optimális kombinációja biztosítani tudja az innovatív alacsony szén-dioxid-kibocsátású technológiák és termékek demonstrációjához kapcsolódó további költségek és kockázatok átfogó fedezését.
            
            
               A társjogalkotók arra kérték a Bizottságot, hogy 2021 előtt szervezze meg az innovációs alap első pályázati felhívását, hogy a támogatható projektek időben támogatáshoz juthassanak. Bár a NER 300 program első pályázati felhívásából származó ki nem fizetett bevételek az InnovFin energetikai demonstrációs projektjeihez (EDP) és az Európai Hálózatfinanszírozási Eszköz (CEF) hitelviszonyt megtestesítő instrumentumához
                  9
                lettek átcsoportosítva, több mint öt év telt el a NER 300 program keretében 2013-ban meghirdetett utolsó pályázati felhívás óta. 
            
            
               2.AZ AKTUS ELFOGADÁSÁT MEGELŐZŐ KONZULTÁCIÓK
            
            
               A NER 300 program kapcsán szerzett tapasztalatok, ideértve a levont tanulságokról szóló tanulmányt
                  10
               , értékes segítséget nyújtottak az innovációs alap kialakításához. A NER 300 program végrehajtása során megállapított fő probléma a támogatásban részesült projektek alacsony sikerességi aránya, illetve a projekt korai fejlesztési szakaszában bekövetkezett késedelmek voltak. A 39 támogatott projektből eddig csak 6 jutott el a működési fázisba, míg 14 projektet visszavontak. A NER 300 program révén finanszírozott projektek alacsony sikerességi arányának fő okai közé tartozik a nem kellően kiforrott projektek kiválasztása, valamint a támogatás kései nyújtása.
            
            
               A Számvevőszék a közelmúltban az alacsony sikerességi arány – főként a NER 300 program kialakítására visszavezethető – további okai
                  11
                közé sorolta az összetett és nehezen érthető döntéshozatali eljárást, valamint a rugalmatlan kiválasztási rendszert. A Számvevőszék ezzel kapcsolatban az alábbi területeken tartja kívánatosnak a projektkiválasztási és döntéshozatali eljárás javítását: a projektek gazdasági életképességére, illetve az uniós prioritásokkal és a tagállamok nemzeti energia- és éghajlat-politikai terveivel való összhangjára vonatkozó szempontok értékelése; annak biztosítása, hogy a tagállamok az uniós források odaítélését megelőzően szilárd és átlátható kötelezettségvállalásokat tesznek; a támogatás visszavonására vonatkozó követelmények megállapítása, amennyiben a projektek nem érik el a meghatározott mérföldköveket; rugalmas reagálási képesség a piaci és technológiai fejleményekre; a különböző támogatási programok közötti jobb koordináció; és végül a teljes körű elszámoltathatóság biztosítása. 
            
            
               Emellett a Bizottság kétfordulós konzultációt tartott az érdekelt felekkel az innovációs alap kialakításával kapcsolatos szakértői vélemények összegyűjtése érdekében: 2017. január-június között ágazati munkaértekezletekre
                  12
               , majd 2018. január-április között nyilvános online konzultációra
                  13
                került sor. 
            
            
               A minőségi jogalkotásra vonatkozó követelményekkel összhangban a Bizottság 2018. december 14. és 2019. január 11. között észrevételezés céljából elérhetővé tette a felhatalmazáson alapuló rendelet tervezetét. A különböző érdekelt felektől (tagállamok, szakmai szövetségek, vállalkozások) harmincöt észrevétel érkezett. Az észrevételek általános hangneme pozitív volt: az érdekeltek üdvözölték a felhatalmazáson alapuló rendeletet, értékelték azt, hogy véleményüket széles körben kikérték és lehetőség szerint figyelembe is vették, és az elvekkel és a konkrét rendelkezésekkel való egyetértésük kifejezése mellett rámutattak arra, hogy a pályázati felhívások keretében tisztázni kell egyes elemeket, például a releváns költségek meghatározását és a behajtási szabályokat.
            
            
               A konzultációk fő megállapításai az alábbi következtetésekhez vezettek: 
            
            
               ·a vissza nem térítendő támogatás a legmegfelelőbb támogatási forma, de érdeklődés mutatkozik a pénzügyi eszközök iránt is;
            
            
               ·a támogatásnak általában a beruházási és működési költségekhez kell kapcsolódnia; 
            
            
               ·a támogathatósági kritériumoknak a meghatározott mérföldkövek elérésére vonatkozó határidőket kell megállapítaniuk;
            
            
               ·a kérelmezési eljárást két lépésben kell megszervezni; 
            
         
         
            
               ·a projektek értékelésének több kritériumon kell alapulnia: szén-dioxid-mentesítéssel kapcsolatos potenciál; méretezhetőség, innovációs szint; bankképesség és a teljesítmény várt költsége; 
            
            
               ·az ágazatok (energia, ipar) és technológiák között megfelelő finanszírozási egyensúlyt kell teremteni;
            
            
               ·az előretekintő, de még nem kellőképpen kiforrott projektek esetében a projektfejlesztési támogatás hozzáadott értékkel bírna és csökkentené a projekt előkészítéséhez szükséges időt. 
            
            
               A felhatalmazáson alapuló rendeletre irányuló javaslat összhangban van az érdekelt felek fenti elemek tekintetében kinyilvánított preferenciáival.
            
            
               A Bizottság megbízást adott egy célzott „piacvizsgálati tanulmány”
                  14
                elkészítésére, melynek keretében közel 500 szakértő részvételével szakértői felmérést végeztek az innovációs alap indulást követő teljesítményének és potenciális piacának előrejelzésére. 
            
            
               A Bizottság létrehozta az innovációs alappal foglalkozó szakértői csoportot
                  15
                a felhatalmazáson alapuló jogi aktusokról szóló egyetértési megállapodással
                  16
                összhangban, továbbá 2018. június 8-án és 2018. december 4-én találkozott a tagállamok által és a támogatható ágazatokból kijelölt szakértőkkel. Az Európai Parlament és az Európai Unió Tanácsa meghívást kapott e találkozókra. Az első találkozó során a szakértők nagymértékben támogatták a hatásvizsgálat nyomán javasolt alternatívákat. A második találkozó során a szakértők általános elégedettségüket fejezték ki a rendelettervezet hatálya és a változó piaci körülményekhez, illetve megszerzett tapasztalatokhoz való igazodás terén biztosított rugalmasság kapcsán. A szakértői észrevételeket tükrözte, hogy kötelezővé tették a Bizottság számára a pályázati felhívás szövegéről a tagállamokkal való egyeztetést, valamint a végrehajtó szerv számára az innovációs alap népszerűsítésére és a projektek előterjesztőivel folytatott kommunikációra irányuló tagállami erőfeszítések támogatását. A kis léptékű projektek küszöbértékét 7,5 millió EUR-ra növelték. A „projekt kiforrottságával” kapcsolatos kiválasztási kritériumokat tisztázták, ideértve az érintett tagállamok támogatásának fontosságát. Kisebb szövegezési változtatásokra és pontosításokra is sor került, ideértve a releváns költségek meghatározását. A Bizottság kifejtette továbbá, hogy a szakértői csoportot bevonják a pályázati felhívások kidolgozásába.
            
            
               Tekintettel az innovációs alap jelentőségére, a Bizottság hatásvizsgálatot végzett, amely több alternatívát elemzett a jelenlegi javaslat által a gyakorlatba átültetett végrehajtási kérdések tekintetében. Az előnyben részesített lehetőség szerint az alap továbbra is az innovációval kapcsolatos kiegészítő projektköltségeket támogatja (mint a NER 300 program), de a vissza nem térítendő támogatásokat rugalmasabban, a projekt kivitelezése és működése közben elért mérföldkövek alapján folyósítja. A jobb projektkiválasztás érdekében a projekteket több kritériumon (pl. költséghatékonyság, az üvegházhatást okozó gázok kibocsátásának elkerülése, gazdasági életképesség) alapuló rendszeres felhívásokon keresztül választják ki. Az irányítás észszerűsítése érdekében a Bizottság irányítja az alapot (egy közjogi végrehajtó szerv támogatásával). Míg a műveletekkel kapcsolatos keretet a felhatalmazáson alapuló jogi aktus határozza meg, számos döntést (pl. a kiválasztási eljárásra és értékelésre vonatkozó gyakorlati részleteket) a pályázati felhívások keretében kell meghozni, hogy azok jobban tükrözzék a változó piaci körülményeket. A tagállamokkal konzultálni kell a kulcsfontosságú döntésekről (pl. a pályázati felhívások részleteiről, az előzetesen kiválasztott projektek listájáról). A szén-dioxid-piac torzulásainak elkerülése érdekében az – alap forrásait biztosító – EU ETS kibocsátási egységeket 2030-ig évente egyenlő mennyiségben bocsátják árverésre, az árverésre kerülő mennyiség korlátozott rugalmassággal a projektfelhívások keresletéhez igazítható. Az alap szorosan együttműködik más uniós finanszírozási programokkal, például az Európai horizonttal, és az InvestEU programon belül végrehajtott vegyesfinanszírozási műveletek révén visszafizetendő támogatási formákkal (hitel, saját tőke és garanciák) egészíti ki az említett program által folyósított vissza nem térítendő támogatásokat, ezáltal biztosítva a piaci igényekre adott összehangolt választ.
            
            
               Az ipar képviselői, energiaszolgáltatók, projektfejlesztők, tagállamok vagy NGO-k és tudományos intézmények közül kikerülő érdekelt felek többsége határozottan támogatta az előnyben részesített lehetőséget.
            
            
               Az előnyben részesített lehetőség észszerűsített döntéshozatali láncolat és rövidebb döntéshozatali idő révén csökkenti az előterjesztők és a tagállami közigazgatási szervek adminisztratív költségeit. Az alap forrásai teljes mértékben fedezik a végrehajtó szerv adminisztratív költségeit. Gazdasági, társadalmi vagy környezeti területen nem várható közvetlen negatív hatás.
            
            
               A Szabályozói Ellenőrzési Testület több bizonyítékot kért a NER 300 program kudarcára, a felhatalmazáson alapuló rendelet hatáskörére, a pályázati felhívásoknak biztosított mozgástérre és az egyéb uniós programokkal való kölcsönhatásra vonatkozóan. A Számvevőszék közelmúltbeli jelentése segített jobban feltárni a NER 300 program gyenge pontjai mögött álló okokat. A hatásvizsgálat alaposabb elemzést nyújt arról, hogyan lehet a felhatalmazáson alapuló rendelet és a pályázati felhívások közötti hatáskör-megosztás során optimális kompromisszumot elérni a kiszámíthatóság és a rugalmasság között. Az innovációs alap szerepét tisztázták: az alap kapcsolatot biztosít az Európai horizonthoz hasonló kutatási programok, valamint a technológiák és az infrastruktúra kiépítését finanszírozó egyéb uniós programok, például az Európai Hálózatfinanszírozási Eszköz vagy az InvestEU program között. 
            
            
               3.A FELHATALMAZÁSON ALAPULÓ JOGI AKTUS JOGI ELEMEI
            
            
               A 2003/87/EK irányelv 10a. cikkének (8) bekezdése létrehozza az innovációs alapot és megállapítja az innovációs alap működésének általános szabályait, nevezetesen az innovációs alap bevételi forrását, az alap támogatására jogosult projekteket, valamint a támogatás folyósításának általános szabályait. A 10a. cikk (8) bekezdése emellett meghatározza a kiválasztási eljárás kritériumait és lehetővé teszi a támogatható projektek tagállami vagy uniós kiegészítő finanszírozását. 
            
            
               A 2003/87/EK irányelv 10a. cikkének (8) bekezdése továbbá felhatalmazza a Bizottságot arra, hogy felhatalmazáson alapuló jogi aktusokat fogadjon el az irányelvnek az innovációs alap működésével – többek között a kiválasztási eljárással és kritériumokkal – kapcsolatos szabályok tekintetében való kiegészítésére.
            
            
               A felhatalmazáson alapuló rendeletre irányuló javaslat megállapítja az innovációs alap működéséhez feltétlen szükséges szabályokat, miközben egyes döntések meghozatalát továbbra is a pályázati felhívások és a szerződéses dokumentáció körébe utalja. 
            
            
               A felhatalmazáson alapuló rendeletre irányuló javaslat I. fejezete meghatározza az innovációs alap operatív célkitűzéseit és az innovációs alap által biztosított támogatási formák listáját.
            
            
               Az érintett projektek magas finanszírozási hiánya és kockázatai miatt, illetve az érdekelt felek erőteljes preferenciáival összhangban az alapon keresztül nyújtott támogatás fő eszköze a vissza nem térítendő támogatás. A javaslat fő fejezete – II. fejezet – egyedi szabályokat határoz meg a vissza nem térítendő támogatások révén történő finanszírozást illetően. 
            
            
               Az innovációs alap a 2003/87/EK irányelv 10a. cikkének (8) bekezdésével összhangban a releváns költségeknek legfeljebb 60 %-át fedezi. A felhatalmazáson alapuló rendeletre irányuló javaslat fenntartja a kiegészítő költségek NER 300 programban használt meghatározását, azaz a költségek és bevételek hagyományos technológiához viszonyított különbségét, ami összhangban van az állami támogatások uniós értékelése során alkalmazott gyakorlattal. Ugyanakkor a javaslat a releváns költségek egyszerűsített meghatározásának bevezetésével a kis léptékű projekteknek kedvez.
            
            
               Az alap a projektek pénzforgalmi igényei szerint folyósítja a támogatást. Az odaítélt támogatás legfeljebb 40 %-át a pénzügyi megállapodáskor előfinanszírozásként fizetik ki a projektek kockázatának csökkentése érdekében, hogy a lehető leghamarabb el lehessen kezdeni a projektek kivitelezését. Ez lendületet ad a projekteknek a pénzügyi megállapodás felgyorsításához. A támogatás fennmaradó 60 %-át a projektek pénzforgalmi igényei szerint biztosítják, amint azok meghatározott mérföldkövekhez érnek. Visszafizettetési mechanizmust hoznak létre az innovációs alap által jogosulatlanul kifizetett összegek visszafizettetésének biztosítására.
            
            
               A II. fejezet a pályázati felhívások megszervezése, a kérelmezési eljárás és a projektek kiválasztása tekintetében alkalmazandó szabályokat állapítja meg. Az üvegházhatást okozó gázok kibocsátásának elkerülése terén legnagyobb potenciállal rendelkező projektek kiválasztásához és az érintett ágazatokban a karbonszegény gazdaságra való áttérés költségeinek jelentős mértékű csökkentéséhez hatékony uniós szintű versenyeztetés szükséges. 
            
            
               Az alap rendszeres pályázati felhívások megszervezését irányozza elő 2030-ig. A javaslat nem ír elő semmilyen időtartamot két pályázati felhívás között, így lehetővé teszi a pályázati felhívásoknak a tervezett projektek igényeihez és kiforrottságához való hozzáigazítását, amit minden egyes pályázati felhívást követően kiértékelnek. A társjogalkotók elvárásainak való megfelelés céljából az első pályázati felhívásra 2020. december 31-ét megelőzően kerül sor. 
            
         
         
            
               A javaslat kétszakaszos kérelmezési eljárást irányoz elő a projekt-előterjesztők költségeinek és adminisztratív terheinek csökkentése céljából. A kétszakaszos kérelmezési eljárás a kérelmezők előkészületeinek leegyszerűsítésére és felgyorsítására, valamint a kiforrott projekttervek előzetes meghatározásának lehetővé tételére szolgál. A javaslat emellett lehetőséget ad arra, hogy a pályázati felhívás keretében külön kérelmezési eljárást alkalmazzanak a kis léptékű projektek esetében. 
            
            
               A javaslat az eredményesség, hatékonyság és méretezhetőség tekintetében több kiválasztási kritériumot állapít meg, melyek révén a projekt alábbi tulajdonságait értékelik: az üvegházhatást okozó gázok mérséklésével kapcsolatos potenciál, az innováció szintje, gazdasági életképesség, szélesebb körű alkalmazással és replikációval kapcsolatos potenciál, a csökkentés költsége és a projekt kiforrottsága a technológiai és üzleti felkészültség tekintetében, ideértve a többek között a projekt környezeti hatásainak értékelésére vonatkozó engedélyek meglétét. 
            
            
               A támogatás kiegyensúlyozott földrajzi eloszlásának biztosítása érdekében a javaslat egyszerűsítéseket irányoz elő a kis léptékű projektek és a projektfejlesztési támogatás biztosítása terén. Emellett lehetőséget ad további kiválasztási kritériumok meghatározására a jövőbeli felhívásokban.
            
            
               A III. fejezet lehetővé teszi az innovációs alap számára, hogy bevételeit az InvestEU program vegyesfinanszírozási műveletei keretében folyósítsa, ezáltal biztosítva a támogatható projektek célzottabb támogatását, a vissza nem térítendő támogatások kiegészítéseképpen vagy azok alternatívájaként. 
            
            
               Az „irányítás” című IV. fejezet meghatározza az innovációs alap végrehajtásának fő szereplőit. Ez elsősorban a Bizottság, a végrehajtó szervek, a tagállamok és az érdekelt felek szerepét jelenti.
            
            
               A Bizottság központilag – a végrehajtó szervek támogatásával – szervezi meg az alap pályázati felhívásait. Ez egyszerűsített és észszerűsített döntéshozatalt és ezáltal a projektelőterjesztők számára alacsonyabb adminisztratív költségeket biztosít. Lehetséges, hogy egyes feladatok végrehajtásával az EBB-t vagy egy végrehajtó ügynökséget bíznak meg. 
            
            
               A tagállamok fontos szerepet játszanak az innovációs alap végrehajtásában.  A tagállami támogatás és elkötelezettség elengedhetetlen a projektek gyors végrehajtásához, ami pl. kiegészítő pénzügyi támogatásban vagy az engedélyezési eljárások felgyorsításában mutatkozhat meg. A jövőben konzultációra kerül sor az érdekelt felek szélesebb körével az innovációs alap általános irányultságával kapcsolatos kérdésekről.
            
            
               A javaslat végül meghatározza a jelentéstétel, a nyomon követés, az értékelés, az ellenőrzés és a nyilvánosságnak nyújtandó tájékoztatás szabályait.
            
            
               4.KÖLTSÉGVETÉSI VONZATOK
            
            
               Az innovációs alap keretében e felhatalmazáson alapuló bizottsági rendelettervezettel összhangban végzett valamennyi tevékenységet az ETS kibocsátási egységeinek árveréseiből származó bevételekből finanszírozzák, amint azt a 2003/87/EK irányelvnek az innovációs alap létrehozásáról és általános szabályainak megállapításáról szóló 10a. cikke (8) bekezdése előirányozta. Az 1031/2010/EU bizottsági rendelet megállapítja azon ETS kibocsátási egységek árverés útján történő értékesítésének időbeli ütemezésére, lebonyolítására és egyéb vonatkozásaira vonatkozó részletes szabályokat, melyek bevételei a tagállamokat illetik meg, és következésképpen azokat az uniós költségvetésen kívül gyűjtik és kezelik. Az alapelv még mindig ugyanaz, mint az innovációs alap elődprogramja, a NER 300 program esetében, mely továbbra is érvényesül függetlenül attól, hogy konkrétan melyik szereplő gondoskodik az innovációs alap végrehajtásáról: az Európai Beruházási Bank (EBB), mint a NER 300 program esetében, illetve a Bizottság egymaga vagy egy végrehajtó ügynökség segítségével.
            
            
               Figyelemmel a NER 300 program keretében tett számvevőszéki ajánlásokra
                  17
                és az Innovációs Alap végrehajtásában játszott jelentősebb bizottsági szerepre, amennyiben a Bizottság az innovációs alap közvetlen irányítása mellett dönt, az innovációs alap egy hasonló költségvetési struktúra részévé válik, mint az olyan egyéb alapok, például a vagyonkezelői alapok, amelyek esetében a Bizottság látja el a koordinációs és végrehajtási feladatokat a harmadik felek által rendelkezésre bocsátott pénzügyi hozzájárulások tekintetében. Ez esetben az innovációs alap valamennyi bevételét külső címzett bevételként az árverezőtől gyűjtik be az 1031/2010/EU rendelet VII. és VIII. fejezetében foglalt előírásokkal összhangban, az (EU, Euratom) 2018/1046 európai parlamenti és tanácsi rendelet
                  18
                (a „költségvetési rendelet”) 21. cikkének (1) és (5) bekezdése szerint. E külső címzett bevétel finanszírozná az innovációs alap végrehajtási tevékenységeivel kapcsolatos összes kiadást, ideértve az adminisztratív költségeket. Ennek következtében e felhatalmazáson alapuló bizottsági rendelettervezet keretében javasolt innovációs alap végrehajtása pénzügyileg nem érintené az Unió költségvetését. 
            
            
               Részletes költség-haszon elemzés készül egyes végrehajtási feladatok végrehajtó ügynökségre való lehetséges átruházása tekintetében. A 2021 és 2027 közötti következő többéves pénzügyi keretben az uniós programokon belüli lehetséges feladatátruházásokról szóló részletes költség-haszon elemzés jelenleg előkészítés alatt áll.
            
            
               1. táblázat: Szemléltető példák a lehetséges projektekre vonatkozóan
            
            
                     
                        Ágazati kategóriák
                     
                  
                  
                     
                        A 2003/87/EK irányelv 10a. cikke (8) bekezdésének értelmében támogatható ágazatok
                     
                  
                  
                     
                        Példák a lehetséges projektekre
                           19
                        
                     
                  
               
                     
                        Megújuló energia
                     
                  
                  
                     
                        Szélenergia
                     
                  
                  
                     
                        - Úszó tengeri szélerőművek
                     
                     
                        - Turbinák következő generációja
                     
                  
               
                     
                  
                  
                     
                        Napenergia
                     
                  
                  
                     
                        - Koncentrált napenergia-erőművek
                     
                     
                        - Rugalmas szerves cellák
                     
                     
                        - Fotovoltaikus energiát előállító úszó létesítmények
                     
                     
                        - Hibrid fotovoltaikus, koncentrált napenergia és tárolási technológiák
                     
                  
               
                     
                  
                  
                     
                        Geotermikus energia
                     
                  
                  
                     
                        - Megnövelt hatékonyságú geotermikus rendszerek
                     
                  
               
                     
                  
                  
                     
                        Bioenergia
                     
                  
                  
                     
                        - Újszerű bioüzemanyagok
                     
                  
               
                     
                  
                  
                     
                        Óceánenergia
                     
                  
                  
                     
                        - Árapály- és a hullámenergia-technológiák
                     
                  
               
                     
                        Energiatárolás
                     
                  
                  
                     
                        Energiatárolás
                     
                  
                  
                     
                        - Termékinnováció (pl. hőtárolás, hőszivattyús villamosenergia-tárolás, áramlásos akkumulátorok, lítiumion- és posztlítium-technológia, sűrített levegős és folyékony levegős energiatárolás)
                     
                     
                        - Folyamatinnováció (pl. blokklánc-technológiák és mesterséges intelligencia)
                     
                     
                        - Rendszerinnováció (pl. energiagazdálkodási rendszerek és kikötői töltőállomások)
                     
                     
                        - A megújuló hidrogéntermelés és energiatárolásra való alkalmazásainak nagyszabású demonstrációja (pl. vízelektrolízis és hidrogéntárolási rendszerek kombinációja) 
                     
                  
               
                     
                        Szén-dioxid-leválasztás és -tárolás
                     
                  
                  
                     
                        Szén-dioxid-leválasztás és -tárolás
                     
                  
                  
                     
                        - A teljes szén-dioxid-leválasztási és -tárolási láncot lefedő projektek
                     
                     
                        - A szén-dioxid-leválasztási és -tárolási láncot részlegesen lefedő projektek, biztonságos tárolási szerződésekkel
                     
                  
               
                     
                        Szén-dioxid-leválasztás és -hasznosítás (CCU)
                     
                  
                  
                     
                        Szén-dioxid-leválasztás és -hasznosítás
                     
                  
                  
                     
                        Szén-dioxid és egyéb szén-dioxid tartalmú gáznemű anyagok leválasztása és használható üzemanyagokká vagy termékekké alakítása
                     
                  
               
                     
                        Ipar
                     
                  
                  
                     
                        Kokszgyártás, kőolaj-feldolgozás
                     
                  
                  
                     
                        - Alacsony szén-dioxid-kibocsátású hidrogénre való áttérés 
                     
                     
                        - Alternatív fenntartható alapanyagok használata
                     
                     
                  
               
                     
                  
                  
                     
                        Alapvető vasfémek gyártása
                     
                  
                  
                     
                        - Új redukciós olvasztási technológiák
                     
                     
                        - Az alacsony szén-dioxid-kibocsátású hidrogénre épülő közvetlen redukciós technológiák
                     
                     
                        - Villamos energiával működő acélgyártás
                     
                     
                        - Csúcsminőségű gáz-újrahasznosítás
                     
                  
               
                     
                  
                  
                     
                        Alapvető nemvasfémek gyártása
                     
                  
                  
                     
                        - Alacsony kibocsátású elektrolízis
                     
                     
                        - Külső áramforrásos anódok/nedvesített lemerült katódok
                     
                     
                        - Mágneses bugahevítés
                     
                     
                        - A fölösleges hő visszanyerése
                     
                  
               
                     
                  
                  
                     
                        Cement- és betontermékgyártás
                     
                  
                  
                     
                        - Alacsonyabb széntartalmú cement
                     
                     
                        - Alacsony széntartalmú cement 
                     
                     
                        - A beton összetételének megváltoztatása
                     
                  
               
                     
                  
                  
                     
                        Mész - és gipsztermékek
                     
                  
                  
                     
                        - A CO2-koncentráció növelése, pl. láncolással
                     
                     
                        - Oxigén-üzemanyag eljárással való kombinálás
                     
                  
               
                     
                  
                  
                     
                        Üveg és üvegtermékek gyártása
                     
                  
                  
                     
                        - Elektromos kemencék
                     
                     
                        - Oxigén-tüzelőanyag égetés (ideértve a hővisszanyerést) 
                     
                     
                        - Üzemanyagok bioüzemanyagokra és alacsony szén-dioxid-kibocsátású hidrogénre váltása 
                     
                     
                        - Kötegek átalakítása és kötegek raklapozása (pl. szén-dioxid-mentes anyagok vagy alacsonyabb olvadáspontú üveg)
                     
                  
               
                     
                  
                  
                     
                        Agyagtermékek és tűzálló termékek gyártása
                     
                  
                  
                     
                        - Elektromos kemencék és szárítók
                     
                     
                        - Nem égetett vagy alacsony hőfokon égetett termékek tervezése
                     
                     
                        - Egyéb termékinnovációk
                     
                  
               
                     
                  
                  
                     
                        Papír, papírtermék gyártása
                     
                  
                  
                     
                        - Új szárítási technikák
                     
                     
                        - Rostos anyagok habképződése
                     
                     
                        - Feketelúg gázosítása
                     
                     
                        - Enzimatikus előkezelés
                     
                     
                        - Hővisszanyerés
                     
                     
                        - Lignin elektrokémiai depolimerizációja.
                     
                  
               
                     
                  
                  
                     
                        Vegyi anyag, termék gyártása
                     
                  
                  
                     
                        - A szén alternatív forrásainak kihasználása vagy jobb kihasználása: CO2, biomassza, hulladék, kipufogógázok, maradékanyagok és újrafeldolgozott anyagok
                     
                     
                        - Anyagokkal kapcsolatos „áttörések” (pl. nagy teljesítményű funkcionális anyagok, ideértve az alacsony szén-dioxid-kibocsátású energiához, mobilitáshoz és építőiparhoz szükséges könnyű anyagokat)
                     
                     
                        - Megújuló energiaforrásokból előállított villamos energia felhasználása
                     
                     
                        - Alacsony szén-dioxid-kibocsátású hidrogén előállítása és felhasználása
                     
                     
                        - Villamosított eljárások, ideértve a nem hagyományos energiaformákat felhasználó eljárásokat 
                     
                  
               
                     
                  
                  
                     
                        A 2003/87/EK irányelv I. mellékletében foglalt egyéb ágazatok
                     
                  
                  
                     
                        - Alacsony szén-dioxid-kibocsátású hidrogén előállítása megújuló energiaforrásokból előállított villamos energia vagy szén-dioxid-leválasztás és -tárolás révén
                     
                     
                        - Alacsony széntartalmú gumiabroncsok innovatív gyártása 
                     
                  
               
                     
                        Több ágazat
                     
                  
                  
                     
                        Több ágazatra kiterjedő projektek és ipari szimbiózis
                     
                  
                  
                     
                        - A fentiek bármilyen kombinációja
                     
                     
                        - Szén-dioxid-leválasztás több ipari üzemből, CO2 szállítása, hasznosítása és tárolása
                     
                     
                        - Új, nagy méretű kémiai akkumulátorok gyártása és demonstrációja
                     
                     
                        - Alacsony szén-dioxid-kibocsátású hidrogén hasznosítása és tárolása, valamint infrastrukturális projektek
                     
                     
                        - Elektromos feltöltés
                     
                     
                        - Hibrid megújulóenergia-rendszerek 
                     
                     
                        - Hőszivattyút hasznosító ipari fűtési rendszerek
                     
                  
               
            
               A BIZOTTSÁG (EU) .../... FELHATALMAZÁSON ALAPULÓ RENDELETE
            
            
               (2019.2.26.)
            
            
               a 2003/87/EK európai parlamenti és tanácsi irányelvnek az innovációs alap működése tekintetében való kiegészítéséről
            
            
               (EGT vonatkozású szöveg)
            
            
               AZ EURÓPAI BIZOTTSÁG,
            
         
         
            
               tekintettel az Európai Unió működéséről szóló szerződésre,
            
            
               tekintettel az üvegházhatást okozó gázok kibocsátási egységei Unión belüli kereskedelmi rendszerének létrehozásáról és a 96/61/EK tanácsi irányelv módosításáról szóló, 2003. október 13-i 2003/87/EK európai parlamenti és tanácsi irányelvre
                  20
               , és különösen annak 10a. cikke (8) bekezdésének negyedik albekezdésére,
            
            
               mivel: 
            
            
               (1)Részletes szabályokat kell megállapítani az innovációs alap működésére vonatkozóan, figyelembe véve a 2003/87/EK irányelv alapján létrehozott és a 2010/670/EU bizottsági határozat
                  21
                alapján végrehajtott NER 300 programból levont tanulságokat, különös tekintettel a számvevőszéki jelentés
                  22
                következtetéseire. 
            
            
               (2)A támogatható projektek hagyományos technológiákhoz képest alacsonyabb jövedelmezőségének és magasabb technológiai kockázatainak fedezésére az innovációs alapból származó finanszírozás jelentős részét vissza nem térítendő támogatás formájában kell biztosítani. Ezért ki kell dolgozni a vissza nem térítendő támogatások folyósítására vonatkozó részletes szabályokat. 
            
            
               (3)Mivel a támogatható projektek kockázatai és jövedelmezősége ágazatonként és e projektek tevékenységei szerint eltérhet, illetve idővel változhat is, indokolt lehetővé tenni, hogy az innovációs alap támogatásának egy részét az uniós beruházástámogatási eszköz vegyesfinanszírozási műveleteihez nyújtott hozzájárulások, valamint az (EU, Euratom) 2018/1046 európai parlamenti és tanácsi rendeletben
                  23
                (költségvetési rendelet) lefektetett egyéb támogatási formák révén biztosítsák.
            
            
               (4)Indokolt a támogatható projekt teljes költségei és a hagyományos technológiát használó egyenértékű projekt teljes költségei közti különbséget tekinteni az innovációs alap keretében történő finanszírozás céljából releváns költségeknek. Ugyanakkor a kis léptékű projektekre rótt túlzott adminisztratív terhek elkerülése és az ilyen projektek finanszírozáshoz való hozzáférése terén tapasztalható nehézségek kezelése érdekében a kis léptékű projektek esetében a teljes tőkekiadási költség képezi a projekt releváns költségeit.
            
            
               (5)Abból a célból, hogy a megfelelő pénzügyi erőforrások kellő időben elérhetővé váljanak a támogatható projektek számára, a támogatások folyósítását meghatározott mérföldkövek eléréséhez kell kötni. A mérföldkövek között valamennyi projekt esetében szerepelnie kell a pénzügyi megállapodásnak és a működésbe lépésnek. Mivel lehetséges, hogy egyes projektek esetében a támogatást más időpontban szükséges folyósítani, célszerű lehetőséget teremteni további mérföldkövek meghatározására a szerződéses dokumentációban. 
            
            
               (6)Annak érdekében, hogy nagyobb valószínűséggel lehessen sikeres projekteket végrehajtani, lehetőséget kell teremteni arra, hogy a támogatás egy részét a projekt működésbe lépését megelőzően folyósítsák. A támogatások folyósításának elvben a pénzügyi megállapodáskor kell kezdődnie, és a projekt fejlesztése és működése közben is folytatódnia kell.
            
            
               (7)Az innovációs alap támogatásának jelentős részét az üvegházhatásúgáz-kibocsátás hitelesen igazolt elkerülésétől kell függővé tenni. Az üvegházhatásúgáz-kibocsátás tervezett elkerülésének jelentős alulteljesítése ezért – az elkerülés típusától függően – a támogatási összeg csökkentését és visszafizettetését eredményezi. A csökkentési és visszafizettetési mechanizmusnak tehát kellően rugalmasnak kell lennie ahhoz, hogy figyelembe vegye az innovációs alap által támogatott projektek innovatív jellegét. 
            
            
               (8)Az innovációs alap keretében biztosított vissza nem térítendő támogatásokat versenyeztetéses kiválasztási eljárást követően, pályázati felhívások útján kell odaítélni. A projekt-előterjesztők adminisztratív terheinek csökkentése érdekében kétszakaszos kérelmezési eljárást kell létrehozni, amely egy szándéknyilatkozatból és a teljes értékű kérelemből áll. 
            
            
               (9)Az innovációs alap támogatását igénylő projekteket mennyiségi és minőségi kritériumok alapján kell értékelni. E kritériumok kombinációjának biztosítania kell, hogy a projektértékelés a technológiai és üzleti potenciál szempontjából teljes körű legyen. A tisztességes és érdemeken alapuló kiválasztás biztosítása érdekében a projekteket azonos kiválasztási kritériumok alapján kell szelektálni, de először az azonos ágazatban benyújtott egyéb projektekhez, majd ezt követően a más ágazatokon belüli projektekhez viszonyítva kell értékelni és rangsorolni. 
            
            
               (10)A tervezés, üzleti modell, továbbá pénzügyi és jogi struktúra tekintetében nem kellőképpen kiforrottnak tűnő projektek – különös tekintettel az érintett tagállamtól várható támogatás vagy a szükséges nemzeti engedélyek esetleges hiányára – nem választhatók ki az innovációs alap támogatására. Ugyanakkor az ilyen projektek ígéretesek lehetnek. Ezért meg kell teremteni annak lehetőségét, hogy az ilyen projektek fejlesztési támogatásban részesüljenek. A projektfejlesztési támogatásnál különösen a kis léptékű projekteket és az alacsonyabb jövedelemmel rendelkező tagállamokban megvalósuló projekteket kell előnyben részesíteni, az innovációs alapból származó támogatások földrajzilag kiegyensúlyozott megoszlása érdekében. 
            
            
               (11)Fontos az innovációs alapból származó támogatások földrajzilag kiegyensúlyozott megoszlásának biztosítása. Annak elkerülésére, hogy az alap egyes tagállamokat ne fedjen le kellőképpen, lehetőséget kell teremteni további kiválasztási kritériumok meghatározására, melyek célja egy második vagy azt követő pályázati felhívásban a földrajzi egyensúly megteremtése.
            
            
               (12)A Bizottság biztosítja az innovációs alap végrehajtását. A Bizottság számára azonban lehetővé kell tenni, hogy egyes végrehajtási intézkedéseket – például a pályázati felhívás megszervezését, a projektek előzetes kiválasztását vagy a vissza nem térítendő támogatások szerződéses irányítását – végrehajtó szervekre ruházza át.
            
            
               (13)Az innovációs alap bevételeit, ideértve az 1031/2010/EU bizottsági rendelet
                  24
                értelmében a közös aukciós platformon értékesített kibocsátási egységekből származó bevételeket, a 2003/87/EK irányelvvel összhangban kell kezelni. A Bizottságnak ezért magának kell ezt a feladatot elvégezni, de lehetőséget kell biztosítani számára, hogy e feladatot az Európai Beruházási Bankra átruházza.
            
            
               (14)Az innovációs alap végrehajtási módjától függően a Bizottságnak eltérő szabályokat kell alkalmaznia. Amennyiben az innovációs alap végrehajtása közvetlen irányítás keretében történik, e rendelet előírásait teljes mértékben össze kell hangolni a költségvetési rendelet előírásaival. 
            
            
               (15)A tagállamoknak fontos szerepet kell játszaniuk az innovációs alap végrehajtásában. A Bizottságnak különösen a végrehajtással kapcsolatos kulcsfontosságú döntések, valamint az innovációs alap fejlesztése tekintetében kell konzultálnia a tagállamokkal.
            
            
               (16)Az innovációs alap végrehajtása során a költségvetési rendeletben meghatározott hatékony és eredményes pénzgazdálkodás elveivel összhangban kell eljárni.
            
            
               (17)Világos jelentéstételt, elszámoltathatóságot és pénzügyi ellenőrzési intézkedéseket kell előírni annak biztosítása érdekében, hogy a Bizottság teljes körű és időszerű tájékoztatást kapjon az innovációs alap által támogatott projektek előrehaladásáról, valamint hogy az innovációs alapot kezelő jogalanyok a hatékony és eredményes pénzgazdálkodás elveit alkalmazzák és a tagállamokat időben értesítsék az innovációs alap végrehajtásáról,
            
         
         
            
            
               ELFOGADTA EZT A RENDELETET:
            
            
               I. FEJEZET 
               ÁLTALÁNOS RENDELKEZÉSEK
            
            
               1. cikk
                  A rendelet tárgya 
            
            
               E rendelet meghatározza a 2003/87/EK irányelvet kiegészítő szabályokat az alábbiak tekintetében: 
            
            
               a)a 2003/87/EK irányelv 10a. cikkének (8) bekezdése által létrehozott innovációs alap operatív célkitűzései;
            
            
               b)az innovációs alap keretében biztosított támogatási formák;
            
            
               c)az innovációs alap támogatásának kérelmezésére irányuló eljárás; 
            
            
               d)az innovációs alap projektkiválasztási eljárásai és kritériumai;
            
            
               e)az innovációs alap támogatásának folyósítása;
            
            
               f)az innovációs alap irányítása;
            
            
               g)az innovációs alap működésével kapcsolatos jelentéstétel, nyomon követés, értékelés, ellenőrzés és a nyilvánosság tájékoztatása.
            
            
               2. cikk
                  Fogalommeghatározások
            
            
               E rendelet alkalmazásában a következő fogalommeghatározások alkalmazandók:
            
            
               1.„pénzügyi megállapodás”: a projektfejlesztési ciklus azon pillanata, amikor valamennyi projekt- és finanszírozási megállapodás aláírásra került, és az azokban foglalt valamennyi szükséges feltétel teljesült;
            
            
               2.„működésbe lépés”: a projektfejlesztési ciklus azon pillanata, amikor a projekt működéséhez szükséges valamennyi alkotóelem és rendszer tesztelése lezárult, és az üvegházhatást okozó gázok kibocsátásának tényleges elkerülését eredményező tevékenységek megkezdődtek; 
            
            
               3.„kis léptékű projekt”: legfeljebb 7 500 000 EUR összegű teljes tőkekiadással járó projekt.
            
            
               3. cikk
                  Operatív célkitűzések 
            
            
               Az innovációs alap az alábbi operatív célkitűzésekkel rendelkezik:
            
            
               a)a kiemelkedően innovatív technológiákat, eljárásokat és termékeket demonstráló, kellően kiforrott és az üvegházhatást okozó gázok csökkentése terén jelentős potenciállal rendelkező projektek támogatása; 
            
         
         
            
               b)a piaci igényekhez és a támogatható projektek kockázati profiljaihoz szabott pénzügyi támogatás nyújtása, további köz- és magánforrások bevonásával;
            
            
               c)az innovációs alap bevételeinek a 2003/87/EK irányelv célkitűzéseivel összhangban történő kezelése.
            
            
               4. cikk
                  Az innovációs alap támogatási formái 
            
            
               Az innovációs alap projekteknek nyújtott támogatásai az alábbi formákat ölthetik:
            
            
               a)vissza nem térítendő támogatások;
            
            
               b)az uniós beruházástámogatási eszköz vegyesfinanszírozási műveleteihez nyújtott hozzájárulások; 
            
            
               c)amennyiben a 2003/87/EK irányelv célkitűzéseinek eléréséhez szükséges, az (EU, Euratom) 2018/1046 rendeletben (költségvetési rendelet) lefektetett egyéb támogatási formák, különösen pénzdíjak és közbeszerzések. 
            
            
            
               II. FEJEZET 
               A VISSZA NEM TÉRÍTENDŐ TÁMOGATÁSOKRA ALKALMAZANDÓ KÜLÖNÖS RENDELKEZÉSEK
            
            
               5. cikk
                  Releváns költségek 
            
            
               (1)A 2003/87/EK irányelv 10a. cikke (8) bekezdése harmadik albekezdésének negyedik mondata alkalmazásában a releváns költségek a projektelőterjesztők által az üvegházhatásúgáz-kibocsátás csökkentésével vagy elkerülésével kapcsolatos innovatív technológia alkalmazása következtében viselt többletköltségeknek felelnek meg. A releváns költségek a teljes tőkekiadásra, a működési költségek nettó jelenértékére és a projekt működésbe lépését követő 10 éven belül megvalósuló előnyökre vonatkozó legjobb becslés, valamint a vonatkozó végtermék tényleges előállítása tekintetében azonos kapacitással rendelkező hagyományos gyártás esetében elvégzett azonos számítás eredménye közötti különbségként kerülnek kiszámításra. 
            
            
               Amennyiben az első albekezdésben említett hagyományos gyártás nem létezik, a releváns költségek a teljes tőkekiadásra és a működési költségek nettó jelenértékére és a projekt működésbe lépését követő 10 éven belül megvalósuló előnyökre vonatkozó legjobb becslésnek felelnek meg. 
            
            
               (2)A kis léptékű projektek releváns költségei a projektek teljes tőkekiadási költségének felelnek meg. 
            
            
               6. cikk
                  A vissza nem térítendő támogatások folyósítása
            
            
               (1)Az innovációs alap vissza nem térítendő támogatás formájában nyújtott támogatásait az előre meghatározott mérföldkövek elérésekor folyósítják. 
            
            
               (2)Az (1) bekezdésben említett mérföldkövek valamennyi projekt esetében a projektfejlesztési cikluson alapulnak és legalább az alábbiakat tartalmazzák:
            
            
               a)pénzügyi megállapodás;
            
            
               b)működésbe lépés.
            
            
               (3)Az alkalmazott technológiát és az alkalmazás szerinti ágazat vagy ágazatok egyedi körülményeit figyelembe véve a szerződéses dokumentumokban további mérföldkövek határozhatók meg.
            
            
               (4)Az innovációs alapból az egyes projektnek biztosított támogatások – a projektfejlesztési támogatást is beleértve – teljes összegének legfeljebb 40 %-a folyósítható a pénzügyi megállapodáskor vagy a pénzügyi megállapodást megelőző egyedi mérföldkő elérésekor, amennyiben a (3) bekezdéssel összhangban ilyen mérföldkő került megállapításra. 
            
         
         
            
               (5)Amennyiben az innovációs alapból egy adott projektnek a (4) bekezdésnek megfelelően biztosított támogatás teljes összegét nem folyósították, ezen összeg a pénzügyi megállapodást követően kerül folyósításra. A támogatás részlegesen a működésbe lépést megelőzően, és éves részletekben a működésbe lépést követően is folyósítható. 
            
            
               (6)E cikk (4) és (5) bekezdésének alkalmazásában az innovációs alapból egy adott projektnek biztosított támogatás magában foglalja a 13. cikknek megfelelően az innovációs alapból projektfejlesztési támogatás formájában biztosított támogatás összegét.
            
            
               7. cikk
                  Általános visszafizettetési szabályok
            
            
               (1)A Bizottság megfelelő intézkedéseket hoz, amelyek csalás, korrupció és egyéb jogellenes tevékenységek elleni megelőző intézkedések, hatékony ellenőrzések, valamint szabálytalanságok észlelése esetén a jogosulatlanul kifizetett összegek visszafizettetése, illetve adott esetben hatékony, arányos és visszatartó erejű közigazgatási és pénzügyi szankciók révén biztosítják az innovációs alap pénzügyi érdekeinek védelmét az e rendelet alapján finanszírozott tevékenységek végrehajtása során.
            
            
               (2)A visszafizettetések a költségvetési rendeletnek megfelelően történnek.
            
            
               (3)A visszafizettetés indokai, valamint a visszafizettetési eljárások részletesebben a szerződéses dokumentációban kerülnek meghatározásra.
            
            
               8. cikk
                  Különleges visszafizettetési szabályok
            
            
               (1)A 6. cikk (5) bekezdésének megfelelően a pénzügyi megállapodást követően az innovációs alapból folyósított támogatás összege az üvegházhatásúgáz-kibocsátásnak a projektelőterjesztő által a működésbe lépést követő 3–10 év között benyújtott éves jelentések alapján hitelesített elkerülésétől függ. A projektelőterjesztő által benyújtott éves zárójelentés tartalmazza az üvegházhatásúgáz-kibocsátás elkerülésének a teljes jelentéstételi időszak során megvalósult összmennyiségét. 
            
            
               (2)Amennyiben a teljes jelentéstételi időszak során elkerült üvegházhatásúgáz-kibocsátás összmennyisége kevesebb az elkerülni tervezett kibocsátások összmennyiségének 75 %-ánál, a projekt-előterjesztőnek kifizetett vagy kifizetendő összeget a 6. cikk (5) bekezdésének megfelelően arányosan vissza kell fizettetni vagy csökkenteni kell. 
            
            
               (3)Amennyiben a projekt az előre meghatározott időpontig nem lép működésbe vagy a projektelőterjesztő nem tudja bizonyítani az üvegházhatást okozó gázok tényleges elkerülését, a pénzügyi megállapodást követően kifizetett összeget a 6. cikk (5) bekezdésének megfelelően teljes mértékben vissza kell fizettetni. 
            
            
               (4)Amennyiben a (2) és (3) bekezdésben említett helyzetek a projektelőterjesztő által nem befolyásolható kivételes körülmények miatt álltak elő, és a projektelőterjesztő demonstrálja a projektben rejlő potenciált az üvegházhatásúgáz-kibocsátás bejelentett mennyiségnél nagyobb mértékű elkerülésére, vagy amennyiben a projektelőterjesztő demonstrálja, hogy a projekt a dekarbonizációt célzó innováció terén jelentős előnyök biztosítására alkalmas, a Bizottság dönthet úgy, hogy nem alkalmazza a (2) és (3) bekezdés szerinti visszafizettetési mechanizmusokat.
            
            
               (5)A visszafizettetés indoka és a visszafizettetési eljárások részletesebben a szerződéses dokumentációban kerülnek meghatározásra. 
            
            
               (6)Az e cikk (3) és (4) bekezdésében meghatározott szabályok nem érintik a 7. cikkben meghatározott általános visszafizettetési szabályokat.
            
            
               9. cikk
                  Pályázati felhívások
            
            
               (1)A projektek előterjesztői a Bizottság által meghirdetett nyilvános pályázati felhívások keretében nyújthatják be az innovációs alap támogatása iránti kérelmüket.
            
            
               A pályázati felhívás közzétételére vonatkozó határozat meghozatalát megelőzően a Bizottság konzultál a tagállamokkal a határozattervezetről.
            
            
               (2)A pályázati felhívás közzétételére vonatkozó bizottsági határozat legalább az alábbiakat tartalmazza:
            
            
               a)az innovációs alap felhívása keretében elérhető támogatás teljes összege; 
            
            
               b)az innovációs alap támogatásának projektfejlesztési támogatás céljából elérhető maximális összege;
            
            
               c)a megcélzott projektek vagy ágazatok típusa;
            
         
         
            
               d)a kérelmezési eljárás leírása és a kérelmezési eljárás valamennyi szakaszában benyújtandó információk és dokumentációk részletes listája;
            
            
               e)a kiválasztási eljárásra vonatkozó részletes információk, ideértve az értékelés és rangsorolás módszertanát;
            
            
               f)amennyiben a 10. cikk (4) bekezdése és a 12. cikk (6) bekezdése értelmében egyedi kérelmezési és kiválasztási eljárásokat alkalmaznak a kis léptékű projektek esetében, az ilyen egyedi eljárásokra vonatkozó szabályok;
            
            
               g)amennyiben a Bizottság a felhívás keretében az innovációs alapból elérhető támogatás egy részét kis léptékű projektek számára tartja fenn, e rész összege;
            
            
               h)amennyiben a 11. cikk (2) bekezdésével összhangban az innovációs alapból nyújtott támogatás földrajzilag kiegyensúlyozott megoszlásának elérése céljából további kiválasztási kritériumokat alkalmaznak, ezen kritériumok ismertetése.
            
            
               10. cikk
                  Kérelmezési eljárás
            
            
               (1)A végrehajtó szerv összegyűjti a kérelmeket és az alábbi két, egymást követő szakaszban megszervezi a kérelmezési eljárást: 
            
            
               (a)részvételi szándéknyilatkozat;
            
            
               (b)teljes körű pályázat.
            
            
               (2)A részvételi szándéknyilatkozat benyújtásának szakaszában a projektelőterjesztő köteles a vonatkozó pályázati felhívásban foglalt követelményekkel összhangban a kulcsfontosságú projektjellemzők leírását benyújtani, ideértve a projekt hatékonyságának, innovációs szintjének és kiforrottságának a 11. cikk (1) bekezdésének a), b) és c) pontja szerinti leírását. 
            
            
               (3)A teljes körű pályázat benyújtásának szakaszában a projektelőterjesztő köteles a projekt részletes leírását és valamennyi támogató dokumentumot benyújtani, ideértve a tudásmegosztási tervet.
            
            
               (4)Egyszerűsített kérelmezési eljárás alkalmazható a kis léptékű projektek esetében.
            
            
               11. cikk
                  Kiválasztási kritériumok 
            
            
               (1)A projekteket az alábbi kritériumok alapján választják ki az innovációs alap támogatására:
            
            
               a)az üvegházhatást okozó gázok kibocsátásának elkerülésével kapcsolatos potenciál tekintetében mért hatékonyság, adott esetben a 2003/87/EK irányelv 10a. cikkének (2) bekezdésében említett referenciaértékekhez viszonyítva;
            
            
               b)a projektek innovációs szintje a technikai jelenlegi állásához képest;
            
            
               c)a projekt kiforrottsága a tervezés, az üzleti modell, valamint a pénzügyi és jogi struktúra tekintetében, valamint a pénzügyi megállapodás elérésének esélye egy előre meghatározott időtartamon belül, amely nem haladhatja meg a támogatás odaítélését követő négy évet; 
            
            
               d)a széles körű alkalmazással vagy replikációval, illetve jövőbeli költségcsökkentésekkel kapcsolatos műszaki és piaci potenciál;
            
            
               e)a projektelőterjesztő hozzájárulásaival csökkentett releváns projektköltségek költséghatékonysága, elosztva a működést követő első 10 éven belül elkerülendő üvegházhatásúgáz-kibocsátás, vagy az előállítandó vagy tárolandó energia, vagy tárolandó CO2 tervezett összmennyiségével.
            
            
               (2)A projektkiválasztás során alkalmazni lehet az innovációs alapból származó támogatás földrajzilag kiegyensúlyozott megoszlásának elérését célzó további kritériumokat is.
            
         
         
            
               12. cikk
                  Kiválasztási eljárás 
            
            
               (1)A végrehajtó szerv a részvételi szándéknyilatkozat benyújtásának szakaszában beérkezett kérelmek alapján, a 2003/87/EK irányelv 10a. cikkének (8) bekezdésével összhangban értékeli valamennyi projekt támogathatóságát. A végrehajtó szerv ezt követően az e cikk (2) és (3) bekezdésében foglaltak szerint folytatja a támogatható projektek kiválasztását. 
            
            
               (2)A részvételi szándéknyilatkozat benyújtásának szakaszában beérkezett kérelmek alapján a végrehajtó szerv összeállítja a 11. cikk (1) bekezdésének a), b) és c) pontjában megállapított kiválasztási kritériumoknak eleget tevő projektek listáját, és felkéri az érintett projektek előterjesztőit a teljes körű pályázat benyújtására.
            
            
               Amennyiben a végrehajtó szerv megállapítja, hogy a projekt megfelel a 11. cikk (1) bekezdésének a) és b) pontjában megállapított kiválasztási kritériumoknak, de nem felel meg a 11. cikk (1) bekezdésének c) pontjában megállapított kritériumoknak, a végrehajtó szerv értékeli, hogy a projekt továbbfejlesztése esetén képes lehet-e eleget tenni valamennyi kiválasztási kritériumnak. Amennyiben a projekt rendelkezik ilyen potenciállal, a végrehajtó szerv projektfejlesztési támogatást ítélhet az érintett projektnek vagy, amennyiben a Bizottság hajtja végre e feladatot, azt javasolhatja a Bizottságnak, hogy azoknak nyújtson projektfejlesztési támogatást.
            
            
               (3)A végrehajtó szerv az e cikk (2) bekezdésével összhangban benyújtott teljes körű pályázat alapján folytatja a projektek értékelését és rangsorolását, a 11. cikkben megállapított kiválasztási kritériumok alapján. A végrehajtó szerv ezen értékelés céljából összehasonlítja a projekteket az azonos ágazatban működő projektekkel, valamint az egyéb ágazatokban működő projektekkel, és összeállítja az előzetesen kiválasztott projektek listáját. 
            
            
               (4)Az előzetesen kiválasztott projektek (3) bekezdésben említett listájáról és adott esetben a (2) bekezdés második albekezdésében említett javaslatról értesítést kell küldeni a Bizottságnak, amely legalább az alábbiakat tartalmazza:
            
            
                     
                        a)a támogathatósági és kiválasztási kritériumok teljesítésének megerősítése;
                     
                     
                        b)a projekt értékelésére és rangsorolására vonatkozó részletek;
                     
                     
                        c)a projekt euróban kifejezett teljes költsége és 5. cikk szerinti releváns költségei;
                     
                     
                        d)az innovációs alapból származó támogatás iránti kérelem euróban kifejezett teljes összege, 
                     
                     
                        e)az elkerülendő üvegházhatásúgáz-kibocsátás tervezett mennyisége;
                     
                     
                        f)az előállítandó vagy tárolandó energia tervezett mennyisége; 
                     
                     
                        g)a tárolandó CO2 tervezett mennyisége;
                     
                     
                        h)az innovációs alap projektelőterjesztő által kért támogatásának jogi formájára vonatkozó információ.
                     
                     
                        (5)Az e cikk (4) bekezdése értelmében nyújtott tájékoztatás alapján a Bizottság a 21. cikk (2) bekezdésével összhangban, a tagállamokkal lefolytatott konzultációt követően elfogadja az odaítélésről szóló döntést, melyben meghatározza a kiválasztott projekteknek biztosított támogatást és adott esetben tartaléklistát állít össze.
                     
                     
                        (6)Egyedi kiválasztási eljárás alkalmazható a kis léptékű projektek esetében.
                     
                     
                        13. cikk
                           Projektfejlesztési támogatás
                     
                     
                        (1)A Bizottság a tagállamokkal lefolytatott konzultációt követően a 21. cikk (2) bekezdésének c) pontjával összhangban meghatározza az innovációs alap támogatásának projektfejlesztési támogatás céljából elérhető maximális összegét.
                     
                     
                        (2)A 12. cikk (2) bekezdésével összhangban a Bizottság vagy a végrehajtó szerv vissza nem térítendő támogatás formájában ítéli oda a projektfejlesztési támogatást.
                     
                     
                        (3)Projektfejlesztési támogatás útján az alábbi tevékenységek támogathatók:
                     
                     
                        a)a projektdokumentáció vagy a projektterv alkotóelemeinek javítása vagy továbbfejlesztése a projekt kellő kiforrottságának elérése érdekében;
                     
                     
                        b)a projekt megvalósíthatóságának értékelése, ideértve a műszaki és gazdasági tanulmányokat;
                     
                     
                        c)a projekt pénzügyi és jogi struktúrájával kapcsolatos tanácsadás;
                     
                     
                        d)a projekt előterjesztőjének kapacitásépítése.
                     
                     
                        (4)A projektfejlesztési támogatás alkalmazásában a projekt fejlesztéséhez kapcsolódó összes költség releváns költséget képez. Az innovációs alap a releváns költségek 100 %-áig nyújthat támogatást. 
                     
                     
                        III. FEJEZET
                        AZ INNOVÁCIÓS ALAP VISSZA NEM TÉRÍTENDŐ TÁMOGATÁSOKTÓL ELTÉRŐ TÁMOGATÁSI FORMÁI ESETÉBEN ALKALMAZANDÓ KÜLÖNÖS RENDELKEZÉSEK
                     
                     
                        14. cikk
                           Az innovációs alapból az uniós beruházástámogatási eszköz vegyesfinanszírozási műveleteihez nyújtott hozzájárulások révén biztosított támogatás
                     
                     
                        (1)Amennyiben a Bizottság úgy határoz, hogy az innovációs alapból származó támogatást az uniós beruházástámogatási eszköz vegyesfinanszírozási műveleteihez nyújtott hozzájárulások révén folyósítja, az innovációs alap támogatásának megvalósítására az uniós beruházástámogatási eszközre alkalmazandó szabályok irányadók. A projektek támogathatóságának értékelése ugyanakkor a 2003/87/EK irányelv 10a. cikke (8) bekezdésének megfelelően történik. 
                     
                     
                        (2)A Bizottság a tagállamokkal folytatott konzultációt követően határozatot fogad el, amelyben megállapítja, hogy a vegyesfinanszírozási műveletekhez nyújtott hozzájárulást vissza nem térítendő támogatás, visszafizettetendő támogatás vagy mindkettő formájában biztosítja-e, továbbá feltünteti az innovációs alap támogatásának az uniós beruházástámogatási eszköz révén történő folyósítás céljából elérhető összegét. 
                     
                     
                        15. cikk
                           Az innovációs alapból a költségvetési rendeletben megállapított egyéb támogatási formák útján biztosított támogatás
                     
                     
                        (1)Amennyiben a Bizottság úgy határoz, hogy az innovációs alap támogatását a költségvetési rendeletben megállapított egyéb, a vissza nem térítendő támogatásoktól eltérő támogatási formában folyósítja, a Bizottság a tagállamokkal folytatott konzultációt követően határozatot fogad el, melyben feltünteti az innovációs alap támogatásának e támogatási formában való folyósítás céljából elérhető összegét, valamint az ilyen támogatás alkalmazása, a projektek kiválasztása és a támogatás folyósítása tekintetében alkalmazandó szabályokat.
                     
                     
                        (2)Az innovációs alap támogatásában e cikk alapján részesülő projekteknek meg kell felelniük az uniós állami támogatási szabályoknak.
                     
                     
                  
               
               IV. FEJEZET
               IRÁNYÍTÁS 
            
            
               16. cikk
                  Az innovációs alap végrehajtása 
            
            
               (1)A Bizottság az innovációs alap végrehajtását a költségvetési rendelet 125–153. cikkének vonatkozó rendelkezéseivel összhangban közvetlen irányítással vagy közvetett irányítással, a költségvetési rendelet 62. cikke (1) bekezdésének c) pontjában említett szervek révén látja el.
            
            
               (2)Az innovációs alap végrehajtási tevékenységeivel kapcsolatban felmerült költségeket, ideértve az adminisztratív és irányítási költségeket, az innovációs alapból finanszírozzák. 
            
            
               17. cikk
                  A végrehajtó szervek kijelölése 
            
            
               (1)Amennyiben a Bizottság úgy határoz, hogy az innovációs alap végrehajtásával kapcsolatos bizonyos feladatokat egy végrehajtó szervre ruház át, a Bizottság határozatot fogad el, melyben kijelöli a végrehajtó szervet.
            
            
               A Bizottság és a kijelölt végrehajtó szerv megállapodást köt, melyben megállapítják azokat az egyedi feltételeket, amelyek alapján a végrehajtó szerv ellátja feladatait.
            
            
               (2)Amennyiben a Bizottság az innovációs alap végrehajtását közvetlen irányítással látja el, és úgy határoz, hogy bizonyos végrehajtási feladatokat végrehajtó szervre ruház át, a Bizottság végrehajtó szervként kijelöl egy végrehajtó ügynökséget.
            
            
               (3)Amennyiben a Bizottság az innovációs alapot közvetett irányítással hajtja végre, a Bizottság végrehajtó szervként kijelöli a költségvetési rendelet 62. cikke (1) bekezdésének c) pontjában említett szervet.
            
            
               (4)Amennyiben az innovációs alap végrehajtásával kapcsolatos feladatokat nem ruházza át egy végrehajtó szervre, a Bizottság maga látja el ezeket a feladatokat.
            
            
               18. cikk
                  A végrehajtó szerv feladatai
            
            
               A 17. cikk (1) bekezdése szerint kijelölt végrehajtó szerv megbízatása a pályázati felhívások teljes irányítására, az innovációs alap támogatásának folyósítására, illetve a kiválasztott projektek végrehajtásának nyomon követésére terjedhet ki. A végrehajtó szervet e célból a következő feladatokkal lehet megbízni:
            
            
               a)a pályázati felhívás megszervezése;
            
         
         
            
               b)a kérelmezési eljárás megszervezése, ideértve a kérelmek összegyűjtését és valamennyi támogató dokumentum kielemzését;
            
            
               c)a projektek kiválasztásának megszervezése, ideértve a projektek kiértékelését vagy az átvilágítást és rangsorolást;
            
            
               d)a Bizottság számára nyújtott tanácsadás arra vonatkozóan, hogy mely projekteknek ítéljék oda az innovációs alap támogatását, illetve mely projektek kerüljenek fel a tartaléklistára;
            
            
               e)projektfejlesztési támogatás odaítélése vagy a projektfejlesztés segítése;
            
            
               f)a támogatási megállapodás és egyéb szerződések aláírása, az innovációs alap támogatási formájától függően;
            
            
               g)a támogatásban részesülő projektekkel kapcsolatos szerződéses dokumentáció előkészítése és kezelése;
            
            
               h)annak ellenőrzése, hogy teljesültek-e a finanszírozás feltételei, valamint az innovációs alap bevételeinek folyósítása a projekt előterjesztőinek;
            
            
               i)a projekt végrehajtásának nyomon követése;
            
            
               j)a projekt előterjesztőivel való kommunikáció;
            
            
               k)a Bizottság felé történő jelentéstétel, ideértve az innovációs alap továbbfejlesztésének általános irányvonalát;
            
            
               l)pénzügyi jelentéstétel;
            
            
               m)információs, kommunikációs és promóciós intézkedések, ideértve promóciós anyagok készítését és az innovációs alap logójának kidolgozását;
            
            
               n)a tudásmegosztás irányítása;
            
            
               o)az innovációs alap népszerűsítésére irányuló tagállami erőfeszítések támogatása és a projekt előterjesztőivel való kommunikáció;
            
            
               p)az innovációs alap végrehajtásával kapcsolatos bármely egyéb feladat
            
            
               19. cikk
                  Az innovációs alap közvetlen irányítás mellett történő végrehajtása esetén alkalmazandó különös rendelkezések 
            
            
               (1)Amennyiben e rendelet 17. cikke (1) bekezdésének megfelelően a Bizottság végrehajtó szervként egy végrehajtó ügynökséget nevez ki, az érintett bizottsági határozat az 58/2003/EK tanácsi rendelet
                  25
                3. cikke szerinti költség-haszon elemzés eredményének függvénye, és az e rendelet 17. cikke (1) bekezdésének második albekezdésében említett megállapodás az 58/2003/EK rendelet szerinti felhatalmazó okirat formáját ölti.
            
            
               (2)Amennyiben a közvetlen irányítás útján folyósított összegeket e rendelet 7. és 8. cikke értelmében vissza kell fizettetni, a visszafizettetett összegek a költségvetési rendelet 21. cikkének megfelelően címzett bevételt képeznek, és az innovációs alap műveleteinek finanszírozására használhatók fel.
            
            
               (3)A Bizottság, vagy adott esetben a végrehajtó ügynökség által elvégzett valamennyi végrehajtási feladat tekintetében az innovációs alap bevételei külső címzett bevételt képeznek a költségvetési rendelet 21. cikke (1) és (5) bekezdésének értelmében. A címzett bevétel fedezi az innovációs alap végrehajtásával kapcsolatos valamennyi adminisztratív költséget is. A Bizottság az innovációs alap keretének legfeljebb 5 %-át fordíthatja az irányítási költségek fedezésére.
            
            
               (4)Az innovációs alap keretében támogatásban részesült projekt kaphat hozzájárulást bármely más uniós programból is, többek között a megosztott irányítás alá tartozó alapokból, amennyiben a hozzájárulások nem ugyanazokat a költségeket fedezik. A kumulatív finanszírozás összege nem haladhatja meg a projekt elszámolható költségeit, és a különböző uniós programokból nyújtott támogatásokat arányosan kell kiszámítani. 
            
         
         
            
               20. cikk
                  Az innovációs alap bevételeinek kezelése
            
            
               (1)A Bizottság biztosítja, hogy az innovációs alapnak juttatott kibocsátási egységeket a 2003/87/EK irányelv 10. cikkének (4) bekezdésében meghatározott elvekkel és rendelkezésekkel összhangban bocsátják árverésre, és az innovációs alap bevételeit a 2003/87/EK irányelv célkitűzéseivel összhangban kezeli.
            
            
               (2)A Bizottság biztosítja, hogy az (1) bekezdésben említett bevételeket időben továbbítják a végrehajtó szervnek a végrehajtási tevékenységekkel kapcsolatos költségek finanszírozása és a támogatásban részesült projektek részére történő folyósításuk céljából.
            
            
               (3)A Bizottság átruházhatja a kibocsátási egységek értékesítését és az innovációs alap bevételeinek kezelését az Európai Beruházási Bankra (EBB). Átruházás esetén a Bizottság és az EBB megállapodást köt, melyben megállapítják azokat az egyedi feltételeket, amelyek mellett az EBB ellátja az innovációs alap bevételeinek kezelésével kapcsolatos feladatait.
            
            
               (4)A 2003/87/EK irányelv rendelkezéseire figyelemmel a támogatott projektek támogathatósági időszakának végén az innovációs alapban fennmaradó bevételek a 2003/87/EK irányelv 10a. cikkének (8) bekezdésében meghatározott támogathatósági kritériumoknak eleget tevő új projektek támogatására kerülnek felhasználásra, amíg minden bevételt az innovációs alap célkitűzéseire nem fordítottak. Az új projektek a 9. cikknek megfelelően új pályázati felhívások útján kerülnek kiválasztásra, vagy pedig a 14. vagy 15. cikknek megfelelően részesülnek támogatásban.
            
            
               21. cikk
                  A tagállamok szerepe
            
            
               (1)Az innovációs alap végrehajtása során a Bizottság konzultál a tagállamokkal, és a tagállamok segítik a Bizottság munkáját. 
            
            
               (2)A Bizottság az alábbiak tekintetében folytat konzultációt a tagállamokkal:
            
            
               a)a támogatás odaítélését megelőzően az előzetesen kiválasztott projektek listájáról, ideértve a tartaléklistát és a 12. cikk (2) bekezdésével összhangban projektfejlesztési támogatásra javasolt projektek listáját;
            
            
               b)a 9. cikk (1) bekezdésében, a 14. cikk (2) bekezdésében és a 15. cikk (1) bekezdés eben említett bizottsági határozattervezetekről;
            
            
               c)az innovációs alap támogatásának projektfejlesztési támogatás céljából elérhetővé tett maximális összegéről;
            
            
               (3)A tagállamok a Bizottság felkérésére az alábbiak tekintetében adhatnak tanácsokat és nyújthatnak segítséget a Bizottságnak:
            
            
               a)az innovációs alap általános irányának meghatározása;
            
            
               b)létező vagy felmerülő projektmegvalósítási problémák kezelése;
            
            
               c)a projekt végrehajtásával kapcsolatos bármely egyéb kérdés kezelése.
            
            
               (4)A Bizottság jelentést tesz a tagállamoknak az e rendelet végrehajtásában elért előrehaladásról, különös tekintettel a 12. cikk (5) bekezdésében említett odaítélési határozatok végrehajtására.
            
            
               22. cikk
                  Az érdekelt felek szerepe 
            
            
               A Bizottság bevonhatja az érdekelt feleket az innovációs alap végrehajtásával kapcsolatos megbeszélésekbe, ideértve a 21. cikk (3) bekezdésében felsorolt kérdéseket. 
            
            
               V. FEJEZET
               NYOMON KÖVETÉS, JELENTÉSTÉTEL ÉS ÉRTÉKELÉS 
            
            
               23. cikk
                  Nyomon követés és jelentéstétel 
            
         
         
            
               (1)A végrehajtó szerv nyomon követi az innovációs alap működését, ideértve az innovációs alapból folyósított támogatás összegeit. 
            
            
               (2)Annak biztosítása érdekében, hogy a nyomon követéshez szükséges, (1) bekezdésben említett adatokat hatékonyan, eredményesen és időben összegyűjtsék, arányos jelentéstételi követelményeket lehet előírni a projektek előterjesztői számára. A projektek előterjesztőinek jelentései a 27. cikknek megfelelően tartalmazzák a tudás megosztására irányuló fellépéseket.
            
            
               (3)A végrehajtó szerv rendszeresen jelentést tesz a Bizottságnak feladatai ellátásáról.
            
            
               (4)A végrehajtó szerv a támogatás folyósításának teljes ciklusáról jelentést tesz a Bizottságnak, különös tekintettel a pályázati felhívások megszervezésére és a szerződések projektelőterjesztők általi aláírására.
            
            
               (5)A Bizottság valamennyi pályázati felhívás befejezését követően jelentést tesz a tagállamoknak a pályázati felhívás végrehajtásáról.
            
            
               (6)A Bizottság évente jelentés tesz a Tanácsnak és az Európai Parlamentnek az innovációs alap végrehajtásának előrehaladásáról.
            
            
               (7)A végrehajtó ügynökségektől eltérő végrehajtó szervek, valamint azok a jogalanyok, amelyekre a 20. cikk (3) bekezdése értelmében átruházták az innovációs alap bevételeinek kezelését, az alábbi információkat nyújtják be a Bizottságnak:
            
            
               a)február 15-ig az előző, január 1-jétől december 31-ig tartó pénzügyi évre vonatkozó auditálatlan pénzügyi kimutatások az e végrehajtó szervekre és jogalanyokra átruházott tevékenységek tekintetében;
            
            
               b)az auditálatlan pénzügyi kimutatások továbbítási évének március 15-éig az előző, január 1-jétől december 31-ig tartó pénzügyi évre vonatkozó auditált pénzügyi kimutatások az e végrehajtó szervekre és jogalanyokra átruházott tevékenységek tekintetében.
            
            
               Az első albekezdés szerint rendelkezésre bocsátott pénzügyi kimutatások alapján a Bizottság valamennyi, január 1-jétől december 31-ig tartó pénzügyi évre vonatkozóan elkészíti az innovációs alap éves beszámolóját. E beszámolókat független külső ellenőrzésnek kell alávetni.
            
            
               Az e bekezdésben előírt pénzügyi kimutatásokat és beszámolókat a költségvetési rendelet 80. cikkében említett számviteli szabályokkal összhangban kell elkészíteni.
            
            
               24. cikk
                  Értékelés
            
            
               (1)A Bizottság 2025-ben és azt követően ötévente értékelést készít az innovációs alap működéséről. Az értékelés elsősorban, de nem kizárólagosan az innovációs alap és egyéb releváns uniós programok közötti szinergiák értékelésére, valamint az innovációs alap támogatásának folyósítási eljárására összpontosít.
            
            
               (2)Az e cikk (1) bekezdésében említett értékelések eredményei alapján a Bizottság adott esetben javaslatokat készít annak biztosítására, hogy az innovációs alap a 2003/87/EK irányelvben és e rendelet 3. cikkében előírt célkitűzéseinek megvalósítása felé haladjon.
            
            
               (3)A Bizottság az innovációs alap végrehajtásának lezárulásakor, de legkésőbb 2035-ben elkészíti az innovációs alap működésének végső értékelését.
            
            
               (4)A Bizottság az (1), (2) és (3) bekezdések alapján elvégzett értékelések eredményeit nyilvánosan hozzáférhető formában közzéteszi.
            
            
               VI. FEJEZET
               ELLENŐRZÉSEK, NYILVÁNOSSÁG ÉS TUDÁSMEGOSZTÁS
            
            
               25. cikk
                  Ellenőrzések
            
            
               (1)Az innovációs alap felhasználásának tekintetében a 26. cikk szerinti általános megbízhatóság alapját független – köztük az uniós intézmények vagy szervek által megbízottaktól eltérő – külső ellenőrök által végzett ellenőrzések képezik.
            
            
               (2)Az innovációs alap támogatásában részesülő bármely személy vagy jogalany írásban nyilatkozik arról, hogy biztosítja a költségvetési rendelet 129. cikkében meghatározott jogokat és hozzáférést. 
            
         
         
            
               26. cikk
                  Az ellenőrzési eredmények átvétele
            
            
               További ellenőrzések változatlanul fennálló lehetőségeinek sérelme nélkül, amennyiben független ellenőr már elvégezte az uniós hozzájárulás felhasználásával kapcsolatos pénzügyi kimutatások és jelentések megalapozott bizonyosságot nyújtó, nemzetközileg elfogadott ellenőrzési standardokon alapuló ellenőrzését, akkor ez az ellenőrzés képezi az adott esetben ágazatspecifikus szabályokban részletesebben meghatározott általános megbízhatóság alapját, feltéve, hogy megfelelő bizonyíték áll rendelkezésre az ellenőr függetlenségére és kompetenciájára vonatkozóan. A független ellenőr jelentését és a hozzá kapcsolódó ellenőrzési dokumentációt kérésre az Európai Parlament, a Bizottság, a Számvevőszék és a tagállami ellenőrző hatóságok rendelkezésére kell bocsátani.
            
            
               27. cikk
                  Kommunikáció, tudásmegosztás és nyilvánosság
            
            
               (1)A projekt előterjesztői proaktív és szisztematikus módon nyilvánosan elérhetővé teszik honlapjaikon az e rendelet keretében támogatott projektekkel kapcsolatos információkat. E tájékoztatások egyértelmű hivatkozást tartalmaznak az innovációs alapból kapott támogatásra.
            
            
               (2)A projekt előterjesztői biztosítják az innovációs alapból kapott támogatásról szóló koherens, hatékony és célzott információk eljuttatását többféle közönséghez, ideértve a médiát és a nyilvánosságot is.
            
            
               (3)Az innovációs alap logóját vagy a szerződéses dokumentációban megkövetelt egyéb promóciós elemeket valamennyi kommunikációs és tudásmegosztási tevékenység során fel kell tüntetni, illetve a nyilvánosság számára jól látható helyen lévő hirdetőtáblákon is meg kell jeleníteni.
            
            
               (4)A projekt előterjesztői a 10. cikk (3) bekezdésével összhangban benyújtott tudásmegosztási tervben részletes tájékoztatást nyújtanak az e cikk (1) és (2) bekezdésével összhangban tervezett fellépéseikről. 
            
            
               (5)A végrehajtó szerv az innovációs alap támogatásával és eredményeivel kapcsolatos információs, kommunikációs és promóciós intézkedéseket hajt végre. A végrehajtó szerv speciális szemináriumokat és munkaértekezleteket, illetve adott esetben egyéb típusú tevékenységeket szervez egyrészt a projektek megtervezésével, előkészítésével és végrehajtásával, másrészt a projektfejlesztési támogatáson keresztül nyújtott segítség hatékonyságával kapcsolatos tapasztalat, tudás és bevált gyakorlatok cseréjének megkönnyítése érdekében. 
            
            
               VII. FEJEZET
               ZÁRÓ RENDELKEZÉSEK
            
            
               28. cikk
                  Hatálybalépés 
            
            
               Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            
            
               Ez a rendelet teljes egészében kötelező és közvetlenül alkalmazandó valamennyi tagállamban.
            
            
               Kelt Brüsszelben, 2019.2.26-án.
            
            
               
                     a Bizottság részéről
               
               
                     elnök
                     Jean-Claude JUNCKER
               
            
         
         
            
                  
                     (1)
                  
                        Az Európai Parlament és a Tanács 2003/87/EK irányelve (2003. október 13.) az üvegházhatást okozó gázok kibocsátási egységei Unión belüli kereskedelmi rendszerének létrehozásáról és a 96/61/EK tanácsi irányelv módosításáról (HL L 275., 2003.10.25., 32. o.). 
               
               
                  
                     (2)
                  
                        Példákért lásd az indokolás végén található 1. táblázatban szereplő listát.
               
               
                  
                     (3)
                  
                        COM(2015)80, A Bizottság közleménye – A stabil és alkalmazkodóképes energiaunió és az előretekintő éghajlat-politika keretstratégiája.
               
               
                  
                     (4)
                  
                        COM(2017)479, A Bizottság közleménye – Beruházás az intelligens, innovatív és fenntartható iparba: az Európai Unió megújított iparpolitikai stratégiája.
               
               
                  
                     (5)
                  
                        Hivatkozást beilleszteni.
               
               
                  
                     (6)
                  
                        COM (2015) 6317, A Bizottság közleménye – Egy integrált SET-terv felé: az európai energiarendszer átalakításának felgyorsítása.
               
               
                  
                     (7)
                  
                        Fraunhofer ISI, Ecofys (2018): Az innovációs alap (IA) révén az energiaigényes iparágak, a megújuló energia, a CCS/CCU és az energiatárolás területén megvalósult technológiai innovációk környezetre és gazdaságra gyakorolt hatása.
               
               
                  
                     (8)
                  
                        Az Európai parlament és a Tanács COM (2018) 439 final bizottsági javaslata (2018. június 6.) az InvestEU program létrehozásáról szóló rendeletre, amely az alábbi honlapon érhető el: 
                  https://eur-lex.europa.eu/legal-content/HU/TXT/?uri=CELEX:52018PC0439
               
               
                  
                     (9)
                  
                        A Bizottság (EU) 2017/2172 határozata a 2010/670/EU határozatnak a pályázati felhívások első fordulójából származó, ki nem fizetett bevételek felhasználása tekintetében történő módosításáról (HL L 306., 2017.11.22., 24. o.).
               
               
                  
                     (10)
                  
                        ICF (2017): 
                  A NER 300 programból levont tanulságok összefoglaló jelentése
                   
               
               
                  
                     (11)
                  
                        
                  
                     2018. szeptember 5-i 24/2018. sz. különjelentés: a szén-dioxid-leválasztás és -tárolás, valamint az innovatív megújuló energiák kereskedelmi léptékű demonstrálása az Európai Unióban: a múlt évtizedben nem sikerült elérni a kívánt eredményeket
                  
                  , elérhető a Számvevőszék honlapján az alábbi címen: 
                  https://www.eca.europa.eu/Lists/ECADocuments/SR18_24/SR_CCS_EN.pdf
               
               
                  
                     (12)
                  
                        Ágazati munkaértekezletek és záró konferencia (2017) “
                  Az innováció finanszírozása: a kibocsátáskereskedelmi rendszer innovációs alapja felé
                  ”
               
               
                  
                     (13)
                  
                        CE Delft (2018): 
                  Az innovációs alap kialakításával kapcsolatos online nyilvános konzultációról szóló jelentés
                   és 
                  https://ec.europa.eu/clima/consultations/public-consultation-establishment-innovation-fund_en
                   
               
               
                  
                     (14)
                  
                        Ecofys (2018): 
                  Az energiaigényes iparágak és villamosenergia-termelés számára nyújtott, dekarbonizációt célzó innovációs támogatás piacvizsgálata
               
               
                  
                     (15)
                  
                        
                  Az innovációs alappal foglalkozó szakértői csoport
               
               
                  
                     (16)
                  
                        Intézményközi megállapodás az Európai Parlament, az Európai Unió Tanácsa és az Európai Bizottság között a jogalkotás minőségének javításáról (HL L 123., 2016.5.12., 1–14. o.).
               
               
                  
                     (17)
                  
                        
                  
                     2018. szeptember 5-i 24/2018. sz. különjelentés: a szén-dioxid-leválasztás és -tárolás, valamint az innovatív megújuló energiák kereskedelmi léptékű demonstrálása az Európai Unióban: a múlt évtizedben nem sikerült elérni a kívánt eredményeket
                  
                  , elérhető a Számvevőszék honlapján az alábbi címen: 
                  https://www.eca.europa.eu/Lists/ECADocuments/SR18_24/SR_CCS_EN.pdf
                    
               
               
                  
                     (18)
                  
                        Az Európai Parlament és a Tanács (EU, Euratom) 2018/1046 rendelete (2018. július 18.) az Unió általános költségvetésére alkalmazandó pénzügyi szabályokról, az 1296/2013/EU, az 1301/2013/EU, az 1303/2013/EU, az 1304/2013/EU, az 1309/2013/EU, az 1316/2013/EU, a 223/2014/EU és a 283/2014/EU rendelet és az 541/2014/EU határozat módosításáról, valamint a 966/2012/EU, Euratom rendelet hatályon kívül helyezéséről (HL L 193., 2018.7.30., 1. o.).
               
               
                  
                     (19)
                  
                        A támogatható projektek a nagy üvegházhatásúgáz-kibocsátással járó termékeket helyettesítő termékekre irányuló folyamat- és termékinnovációkat is magukban foglalhatnak.
               
               
                  
                     (20)
                  
                        HL L 275., 2003.10.25., 32. o. 
               
               
                  
                     (21)
                  
                        A Bizottság 2010/670/EU határozata (2010. november 3.) a szén-dioxid környezetvédelmi szempontból biztonságos leválasztására és geológiai tárolására irányuló kereskedelmi demonstrációs projekteknek, valamint a megújuló energiaforrások hasznosítására alkalmazott innovatív technológiák demonstrációs projektjeinek az üvegházhatást okozó gázok kibocsátási egységei Unión belüli, a 2003/87/EK európai parlamenti és tanácsi irányelvvel létrehozott kereskedelmi rendszere keretében történő finanszírozására vonatkozó kritériumok és intézkedések meghatározásáról (HL L 290., 2010.11.6., 39. o.).
               
               
                  
                     (22)
                  
                        
                  
                     2018. szeptember 5-i 24/2018. sz. különjelentés: a szén-dioxid-leválasztás és -tárolás, valamint az innovatív megújuló energiák kereskedelmi léptékű demonstrálása az Európai Unióban: a múlt évtizedben nem sikerült elérni a kívánt eredményeket
                  
                  , elérhető a Számvevőszék honlapján az alábbi címen: 
                  https://www.eca.europa.eu/Lists/ECADocuments/SR18_24/SR_CCS_EN.pdf
                    
               
               
                  
                     (23)
                  
                        Az Európai Parlament és a Tanács (EU, Euratom) 2018/1046 rendelete (2018. július 18.) az Unió általános költségvetésére alkalmazandó pénzügyi szabályokról, az 1296/2013/EU, az 1301/2013/EU, az 1303/2013/EU, az 1304/2013/EU, az 1309/2013/EU, az 1316/2013/EU, a 223/2014/EU és a 283/2014/EU rendelet és az 541/2014/EU határozat módosításáról, valamint a 966/2012/EU, Euratom rendelet hatályon kívül helyezéséről (HL L 193., 2018.7.30., 1. o.).
               
               
                  
                     (24)
                  
                        A Bizottság 1031/2010/EU rendelete (2010. november 12.) az üvegházhatást okozó gázok kibocsátási egységei Közösségen belüli kereskedelmi rendszerének létrehozásáról szóló 2003/87/EK európai parlamenti és tanácsi irányelv alapján az üvegházhatást okozó gázok kibocsátási egységei árverés útján történő értékesítésének időbeli ütemezéséről, lebonyolításáról és egyéb vonatkozásairól (HL L 302., 2010.11.18., 1. o.).
               
               
                  
                     (25)
                  
                        A Tanács 58/2003/EK rendelete (2002. december 19.) a közösségi programok igazgatásában bizonyos feladatokkal megbízott végrehajtó hivatalokra vonatkozó alapszabály megállapításáról (HL L 11., 2003.1.16., 1. o.).